## El nombre de pacients amb prioritat 1 en espera quirúrgica es reduïx més d’un 58 % durant esta legislatura

*** La xifra de pacients amb prioritat 1, que han de ser intervinguts en un termini màxim de 30 dies, era de 2.967 el juny de 2023 i ha disminuït fins als 1.241 al finalitzar l’any 2024
* La Conselleria de Sanitat manté així la seua prioritat d’agilitzar les intervencions a aquells pacients el pronòstic vital dels quals està compromés
* La demora mitjana per a ser intervingut quirúrgicament se situa en 93 dies el desembre de 2024
* En les tres setmanes següents al 29 d’octubre es van vore afectades les
* programacions quirúrgiques en els hospitals de les zones damnificades, un fet que ha tingut impacte directe en els indicadors dels últims mesos
* Marciano Gómez destaca que “per a este Consell és prioritari intervindre segons la gravetat dels pacients, la seua salut està per damunt de les xifres, per això ens basem en criteris sanitaris i no estadístics”**

La Conselleria de Sanitat ha reduït el nombre de pacients amb prioritat 1 pendents d’una intervenció quirúrgica més d’un 58 % entre juny de 2023 i desembre de 2024.

Així, mentres la xifra de pacients amb prioritat 1 en espera ascendia a 2.967 a l’inici de la legislatura, el mes de desembre de l’any passat este nombre va baixar fins als 1.241 malalts. Una xifra que, a més, representa un 12 % menys que el desembre de 2023.

Cal recordar que el conseller de Sanitat, Marciano Gómez, va marcar precisament com un dels seus objectius la reducció de la llista de pacients amb prioritat 1, és a dir, els que han de ser operats en un termini màxim de 30 dies pel risc vital que presenta la seua patologia. “Per a este Consell, és prioritari intervindre segons la gravetat dels pacients, perquè la seua salut està per damunt de les xifres, per això ens basem en criteris sanitaris i no estadístics”, ha destacat Gómez.

Quant a la prioritat 2, que són aquelles intervencions que han d’efectuar-se en un termini no superior a 90 dies, la llista d’espera és de 12.270 pacients, per la qual cosa s’ha reduït prop del 29 % en comparació amb l’inici d’esta legislatura i es manté estable respecte a fa un any.  
En general, el nombre total de pacients en espera d’intervenció quirúrgica ha sigut de 74.158, la qual cosa suposa 8.913 més que el mes de desembre de 2023.

Cal destacar que en els indicadors dels últims mesos han tingut un impacte directe els efectes de la DANA, ja que en les tres setmanes següents al 29 d’octubre es van vore afectades les programacions quirúrgiques en els hospitals de les zones damnificades.

El temps mitjà d’espera per a una intervenció quirúrgica s’ha situat en 93 dies. No obstant això, el 62 % dels departaments de salut, és a dir, 16 dels 24, han registrat una demora inferior a la mitjana. Els departaments amb les esperes més reduïdes són els següents: Elx-Vinalopó, amb 39 dies; Dénia, amb 47; Elx-Crevillent, amb 49; Torrevieja i Requena, els dos amb 55; Manises, amb 57; i amb 59 dies, Sagunt, Vinaròs i València-Doctor Peset.

Per especialitats, cirurgia cardíaca, amb 48 dies; oftalmologia, amb 65 dies, i dermatologia, amb 68 dies, són les que presenten menors demores. Quant als processos quirúrgics amb garantia de temps d’espera (180 dies), la cirurgia cardíaca coronària presenta una espera mitjana de 48 dies i la cirurgia cardíaca valvular, 52 dies de mitjana, i cap pacient supera el termini màxim.

Finalment, el conseller ha afirmat que “lluny de l’autocomplaença, cal continuar augmentant els esforços perquè el temps d’espera per a ser intervingut a la Comunitat Valenciana continue amb un ritme descendent”. “Mantenint sempre especial atenció en els pacients de prioritat 1 i 2, i anteposant els indicadors de salut per damunt de qualsevol estadística”, ha insistit.

Es pot consultar la informació sobre llistes d’espera quirúrgiques a la Comunitat Valenciana en la pàgina web de la [Conselleria de Sanitat](https://www.san.gva.es/ca/web/organizacion/llista-espera-quirurgica).  
<https://www.san.gva.es/ca/web/organizacion/llista-espera-quirurgica>

Fecha: 29/01/2025